Νίκος Μπαμπανικολός

O Νίκος Μπαμπανικολός γεννήθηκε στις 7 Φεβρουαρίου 1934 στην Αθήνα και είναι Έλληνας πρώην διεθνής καλαθοσφαιριστής και προπονητής. Αγωνιζόταν σε όλες τις θέσεις, από πλέι-μέικερ έως σέντερ, είχε ύψος 1,86, με αποτέλεσμα να έχει πολλά παρατσούκλια κατά καιρούς, όπως: «Μπάμπα», «Αλόγας» και «Βαλεντίνο». Είναι απόγονος του Μήτρου (Δημήτρη) Μπαμπανικολού, ο οποίος υπήρξε καπετάνιος του Θεόδωρου Κολοκοτρώνη στην Ελληνική Επανάσταση του 1821.

 Σε ηλικία 14 ετών (1948) ξεκίνησε τα πρώτα του βήματα στο χώρο του μπάσκετ φορώντας τη φανέλα του Τρίτωνα , υπό τις οδηγίες του προπονητή, Πόλυ Πολυτιμίδη, ο οποίος έγινε και ο μέντορας του στην πορεία. Παράλληλα εκτέλεσε και χρέη προπονητή στις ομάδες Νέων και Γυναικών του Τρίτωνα (1954-56). Το 1956 πήρε μεταγραφή στην ΑΕΚ, όπου αγωνίστηκε για 8 χρόνια, έως το 1964. Μεγάλη στιγμή για την καριέρα του αλλά και του συλλόγου, η κατάκτηση του πρώτου Πρωταθλήματος Ελλάδος (1958) . Τη σύνθεση της πρωταθλήτριας ΑΕΚ αποτελούσαν οι Μπαμπανικολός, Ευαγγελάτος, Καραμανλής, Παπαθανασίου, Σεβδινόγλου, Τζέκος, Τζιλιτζόγλου, Χατζηράπτης, Τερκεσίδης και Δερμανούτσος. Επίσης, πανηγύρισε και άλλα 2 Πρωταθλήματα (1963, 1964) και 2 Πρωταθλήματα Κέντρου (1960, 1961). Στη διάρκεια της θητείας του στο Ναυτικό (1956-59), υπήρξε προπονητής στην ομάδα Δοκίμων του Βασιλικού Ναυτικού αλλά και της ομάδας του Ναυτικού. Το 1964 αποφάσισε να κρεμάσει τη φανέλα του και να αποσυρθεί από την ενεργό δράση. Ανέλαβε προπονητής στην ομάδα μπάσκετ του Παλαιού Φαλήρου, και μέσα σε τρεις σεζόν κατάφερε να πανηγυρίσει την άνοδο από την Γ’ κατηγορία στην Α’ κατηγορία Αθηνών. Το 1968 ανέλαβε χρέη εφόρου στο τμήμα του στίβου της ΑΕΚ, όπου και παρέμεινε έως το 1970. Για χρόνια υπήρξε Πρόεδρος του ΣΠΑΚΕ (Σύλλογος Παλαιμάχων Αθλητών Καλαθοσφαίρισης Ελλάδος) και σήμερα είναι επίτιμος Πρόεδρός του. Στις 13 Σεπτεμβρίου 2019 ίδρυσε τον Σύλλογο Παλαιμάχων Αθλητών Καλαθοσφαίρισης ΑΕΚ, στον οποίο είναι και Πρόεδρος και από το 2015 είναι μέλος του ΔΣ της ΚΑΕ ΑΕΚ . Υπήρξε εμπνευστής του υπότιτλου της αφίσας της ταινίας «1968» του Τάσου Μπουλμέτη με την ατάκα «Κερδίσαμε γιατί δεν μπορούσαμε να χάσουμε μπροστά σε 80.000 κόσμο», στην οποία και συμμετείχε. Mάλιστα, εκείνο το συγκλονιστικό βράδυ του Απρίλη στο Καλλιμάρμαρο, όπου η ΑΕΚ στέφθηκε Πρωταθλήτρια Ευρώπης, καθόταν με ένα μικρόφωνο ανάμεσα στους δύο πάγκους και έδινε κατά καιρούς οδηγίες στους παίκτες της «Βασίλισσας» (Γιώργο Αμερικάνο, Χρήστο Ζούπα, Γιώργο Τρόντζο, Λάκη Τσάβα, Αία Λαρεντζάκη, Στέλιο Βασιλειάδη, Αντώνη Χρηστέα, Νίκο Νεσιάδη, Πέτρο Πετράκη και Ανδρέα Δημητριάδη). Επαγγελματικά και ενώ αγωνιζόταν στην ΑΕΚ, υπήρξε υπάλληλος των Τουρκικών Αερογραμμών ΤΗΥ (1958-1962). Στη συνέχεια διετέλεσε Διευθυντής Πωλήσεων της Olympic Cruises (1962-1966) και Αντιπρόσωπος ξένων Οίκων Κλωστοϋφαντουργίας (1967-2010). Ήταν διεθνής τόσο με την Εθνική Ελλάδος (6 συμμετοχές), όσο και με την Εθνική Ενόπλων Δυνάμεων (7 συμμετοχές), ενώ λόγω της αθλητικότητάς του υπήρξε και αθλητής των Εθνικών Ομάδων στίβου και βόλεϊ. Συλλογικοί 2 Συμμετοχές στη Μικτή Αθηνών Καλαθοσφαίρισης (1952, 1958) 1 Πρωτάθλημα με την Εθνική Ενόπλων Βόλεϊ (1957) 3 Πρωταθλήματα Ελλάδος Καλαθοσφαίρισης (1958, 1963, 1964) Ατομικοί 2ος στους διασυλλογικούς Γ.Σ. Αμαρουσίου Α.Ε. Νικαίας στα 800 μέτρα με ρεκόρ 1,56 λεπτά: (1954) 1ος στο άλμα τριπλούν στους Παν-ναυτικούς Αγώνες με ρεκόρ 13,80 μ.: (1957) 3ος στο άλμα απλούν στους Παν-ναυτικούς Αγώνες: (1957) Βράβευση από την ΑΕΚ λόγω της αποχώρησής του από την ενεργό δράση: (1964) Βραβείο Ήθους από τον Σύνδεσμο Αθλητικών Συντακτών: (1965) Βραβείο από την ΕΟΚ για την προσφορά του στην Ελληνική Καλαθοσφαίριση: (1985) Βραβείο από τον Δήμο Αθηναίων για την προσφορά του στην Ελληνική Καλαθοσφαίριση: (1989) Βραβείο από τον Σύνδεσμο Ελλήνων Προπονητών Καλαθοσφαίρισης (ΣΕΠΚ) για την προσφορά του στην Ελληνική Καλαθοσφαίριση (2016) Ο Νίκος Μπαμπανικολός στη σελίδα της ΚΑΕ ΑΕΚ Αρχειοθετήθηκε 2021-07-09 στο Wayback Machine. Ο Νίκος Μπαμπανικολός στην εκπομπή της ΕΡΑΣΠΟΡ «ΥΓΕΙΑ ΚΑΙ ΣΠΟΡ» Στατιστικά στοιχεία αθλητή στον επίσημο ιστότοπο της Ελληνικής Ομοσπονδίας ΚαλαθοσφαίρισηςΣυνέντευξη του Νίκου Μπαμπανικολού στον ιστιότοπο basketikos.gr Αρχειοθετήθηκε 2021-07-09 στο Wayback Machine.